b"\n_START_ARTICLE_\nGoleta\n_START_PARAGRAPH_\nUna goleta \xc3\xa9s un vaixell de dos o m\xc3\xa9s pals (n'hi ha hagut fins de set pals) amb veles de tall. L'arbre mestre \xc3\xa9s el situat m\xc3\xa9s a popa i, generalment, \xc3\xa9s m\xc3\xa9s alt que el trinquet. L'aparell est\xc3\xa0 format per veles \xc3\xa0uriques (cangrea, escandalosa) o bermudianes i veles de ganivet (floc, estai), \xc3\xa9s a dir, veles disposades al pal seguint la l\xc3\xadnia de crugia, de proa a popa, en comptes de muntades en vergues transversals com les veles quadrades o caires._NEWLINE_La goleta apareix al segle XVIII i t\xc3\xa9 caracter\xc3\xadstiques funcionals semblants al bergant\xc3\xad, del qual es diferencia principalment pel seu aparell. \xc3\x89s un vaixell capa\xc3\xa7 d'arribar a gran velocitat en cenyida i trav\xc3\xa9s, i es va emprar de forma semblant al bergant\xc3\xad, encara que per la seva menor mida es destinava m\xc3\xa9s a activitats mercants de cabotatge. L'aparell de ganivet requereix menys personal per al seu maneig. Les goletes solien ser m\xc3\xa9s petites que els bergantins, encara que tamb\xc3\xa9 n'hi va haver de m\xc3\xa9s tonatge, les quals es van emprar en navegaci\xc3\xb3 entre continents._NEWLINE_La goleta desapareix al segle XIX. El seu aparell va tenir gran influ\xc3\xa8ncia en les embarcacions esportives de vela actuals i en les construccions modernes de grans vaixells de vela, com vaixells escola o per a entreteniment, que gaireb\xc3\xa9 sempre fan servir aparells de tipus goleta o les seves variants._NEWLINE_Embarcacions amb variants de l'aparell de la goleta, a m\xc3\xa9s del bergant\xc3\xad-goleta (pal trinquet aparellat de creu, per exemple el Juan Sebasti\xc3\xa1n Elcano (A-71)) s\xc3\xb3n la goleta de velatxo, amb una o dues d'aquestes veles al trinquet (el pal m\xc3\xa9s proper a proa); goleta de g\xc3\xa0bia (trinquet amb cangrea, escandalosa i g\xc3\xa0bia en major); goleta-pollacra, aparellat de goleta i amb el trinquet amb dues veles quadres i cangrea, sense cofa ni creuera. Pailebot (goleta petita; en rigor de nom\xc3\xa9s 2 pals), quetx (amb dos pals, com la goleta: el trinquet i el pal major)._NEWLINE_La goleta m\xc3\xa9s gran de la marina mercant del m\xc3\xb3n va ser el  Thomas W. Lawson  (1902-1907), un veler amb buc d'acer nord-americ\xc3\xa0 amb set pals i una c\xc3\xa0rrega m\xc3\xa0xima d'11.000 tones."